વાતાવરણની ગંભીરતા ઓછી કરવા માટે ભાવિકાએ હસીને ઉમેર્યું. ‘દૂધવાળા ભૈયાજી જેવો કોઈ માણસ દીકરીનાં લગ્ન માટે મારી પાસે પૈસા માગવા આવે તો હું એને સત્તર સવાલ પૂછું. પછી સાવ સાદાઈથી લગ્ન પતાવવાની સલાહ આપીને પૈસા આપ્યા વગર જ ભગાડી મૂકું! સામા માણસની વાતમાં સચ્ચાઈ નથી એવું જાણ્યા પછી મંજુબા એને નિરાશ નહોતા કરતા. મારા-તમારા કરતાં અલકાદીદીનું હૈયું વધુ વિશાળ છે, આ કામ એ જ સારી રીતે કરી શકશે, એની પપ્પાજીને ખાતરી હતી એટલે એમણે આવો નિર્ણય લીધો...’ નણંદના બરડામાં પ્રેમથી ધબ્બો મારીને એ હસી પડી. ‘પિક્ચરનો ડાયરેક્ટર હોંશિયાર હોય તો નિરૂપા રોયની જગ્યાએ લલિતા પવારની પસંદગી ક્યારેય ના કરે!’